Müller Miklós - Nicolas Muller (1913.ápr. 18. - 2000.jan. 3. Llanes (Spanyolország): fotóművész. A szegedi Ferenc József Tudományegyetem Jogtudományi karán doktorál (1936). - Gyermekkorában mindent lefényképezett környezetében, egyetemistaként már kizárólag a szociofotó, a társadalom ábrázolás érdekelte. A Szegedi Fiatalok Művészeti Kollégiumának tagjaként járja az alföldi tanyavilágot és örökíti meg a szegény sorsú emberek életét. Bp-re költözik (1936) és az Athenaeum kiadó falukutató könyvsorozatához készít felvételeket. Zsidó származása miatt 1938-ban emigrálásra kényszerül. Franciaország, Portugália után Marokkóban (1939) majd Spanyolországban (1947) telepedik le. Fotóriportokat, illusztrációs felvételeket készít a sajtó számára. Madridban fotóstúdiót nyit. Alkotásai idegenforgalmi kiadványokban jelennek meg. Teljes életművét az őszinte és természetes emberábrázolás jellemzi. Fotóművészeti hagyatékában 55 ezer felvétel található. Egy kis töredékét őrzi az Orosházi Képtár és a kecskeméti Magyar Fotográfiai Múzeum. Orosházán műveiből állandó kiállítás tekinthető meg, a Könd u. 32. sz. alatt. - Több évtizedes alkotói munkásságát a Köztársasági Érdemrend tiszti fokozatával ismerik el (1998).

Egyéni kiállítások: Tanger (1941, 1943); Madrid (1944, 1947, 1948, 1951, 1958, 1967); Barcelona (1957); Almeira (1957); Spanyol antológia (Bp., Kulturális Kapcsolatok Intézete, 1972); Orosháza, Hódmeszővásárhely (1988); Életmű-kiállítás (Bp., Műcsarnok, 1989);  Kiállítás a 80. Születésnapra (Orosháza, 1993); Szeged (JATE, 1994);  Emlék kiállítás (Orosháza, 2003). 

F.m.: Fotóillusztrációk könyvekben: Féja Géza: Viharsarok (Bp., 1937); Ortutay Gyula: Parasztságunk élete (Bp., 1937, 1948); Szabó Zoltán: Cifra nyomorúság (Bp., 1937); Estampas Marroquies (Madrid, 1944); Tánger, por el Jalifa (Madrid, 1944); Espana Clara (madrid, 1966). 

Irod.: (wér): Fotó: Muller - Madrid (Dolgozók Lapja, 1981. dec.24.); Albertini Béla: Levélinterjú dr. Müller Miklóssal (Fotóművészet, 1983. 4.sz.); Lengyel András: Müller Miklós és a Szegedi Fiatalok (Forrás, 1985. Nov.); P. Szabó Ernő: A föld, a falu világának költője (Fotóművészet, 1988. 4. sz.); Lengyel András: Egy nagy magyar fotográfus: Müller Miklós (Orosháza, 1989); L. A.: Kultúrák vonzásában (Délmagyarország, 1991. Ápr. 18.); Niedzielsky Katalin: A fotó tanúság a múló pillatról. Itthoni találkozás Nicolas Müllerrel (Békés Megyei Népújság, 1991. szept. 1.); Turcsányi Sándor: Tangerban nekem gyönyörű volt a fény. Nicolas Müller itthon (Magyar Narancs, 1993. szept. 23.); Müller Miklós: A megszelídített fény (Szeged, 1994); Müller Miklós - Anderle  Ádám - Girón, José: La luz domesticada, Vida y obra Nocolas Muller (Oviedo, 1995); Sz.K.: Müller Miklós nyolcvanöt éves (Fotográfia, 1998. 2.sz.); B. A.: A fény megszelídítője (Reform, 1998.ápr. 28.); A történelem képi krónikása (Zalai Hírlap, 1998.máj. 5.); Nagy Ágnes: Spanyolországban él, Orosházára jár haza (Békés Megyei Népújság, 1989.szept. 7.); Baki Péter: Müller Miklósról (Fotóművészet, 2000. 3.sz.); Bod Péter: Íme, hát meglelte hazáját (Békés Megyei Nap, 2000. jan. 8.); Csete Ilona: Zaklatott történelmünkben megörökítette a pillanatot (Békés Megyei Hírlap, 2003.máj. 3.).

